Ons opwindende Bafana Bafana-ondervinding
JY LEES NOU Ons opwindende Bafana Bafana-ondervinding
Ons was aanvanklik skepties om sokker te gaan kyk, want nie een van ons is regtig sokkerfanatici nie. Ons geniet die sokker, maar om een van die fan parks te besoek was nie iets wat ons sommer uit vrye wil sou doen nie.
Ons is onmiddellik gegroet deur die klanke van al die Wêreldbekerliedjies. Die atmosfeer by die village was aansteeklik. Die hele arena het gelyk soos 'n sonneblomveld met trotse Bafana Bafana-ondersteuners getooi in groen en geel. Die paar bywoners wat opgedaag het in ander lande se ondersteuningsdrag was soos onkruid tussen die patriotte. Ons was verstom hoe groot die fan park is met al die verskillende kyk-areas, van The Dutch House, Brazilian Beach Bar, Bavarian Beerhouse, Fanmile tot die Arena. Die hordes uit alle vlakke van die gemeenskap het skouer teen skouer gestaan en al die plekke was vol.
En selfs al het Bafana nié deurgegaan na die volgende ronde van die toernooi nie, het elkeen wat daar was, opgestaan en hande geklap vir die bewonderenswaardige spel deur dié span van ons. Veral teen 'n land wat in die finaal van die vorige Wêreldbeker in 2006 gespeel het.